यतिखेर संसद्को ठूलो एवं अनेकौँ ऐतिहासिक लडाइँ लडेको दल नेपाली काँग्रेस पार्टीको कुरा गर्ने हो भने यो पार्टी पछिल्लो पटक महाधिवेशन सम्पन्न गरी नयाँ नेतृत्वका साथ अगाडि बढेको छ । यसका प्रति मुलुकले नयाँ आशा र भरोसा समेत राखेको अवस्थालाई नजरअन्दाज गर्न मिल्दैन । राजनीतिमा धेरै अनुभव सँगालेको दलसमेत भएका नाताले अन्य दलले समेत यसले के गर्दैछ र कसरी अगाडि बढ्दै छ भनेर कान ठाडो पार्ने तथा राम्रो कामको सिको गर्ने पनि स्वाभाविक नै छ । भर्खरै लागू भएको नयाँ संविधानको कार्यान्वयन, मधेसी दललगायतका आन्दोलनरत दललाई वार्ता मार्फत शान्ति प्रक्रियामा ल्याउने, सहमतीय वा दीगो सरकारको निर्माण र विकासमा गति प्रदान गर्ने कार्यगत सूची र चुनौतीसमेत काँग्रेसका अगाडि छन् । यस्तो अवस्थामा काँग्रेस पार्टी आफैमा थप बलियो, सुदृढ र एकताबद्ध हुन जरुरी छ । यसका लागि आफ्नो सङ्गठनलाई थप मजबुत पार्न सङ्गठनलाई थप विस्तार गर्नेसँगै यसका विभिन्न विभाग, समिति, उपसमितिलाई पूर्णता दिनु आवश्यक छ तर यत्तिका समयसम्म पनि त्यस प्रारम्भिक कार्यले गन्तव्य पक्रिनसकेको छैन । यस कार्यमा ढिलाइ गर्नु कुनै हालतमा राम्रो मान्न सकिन्न ।
